
Az egészségtelen termékekhez kapcsolódó sportfogyasztói attitűd befolyásoló tényezői

Bevezető: A tanulmány az egészségtelen termékekhez kötődő sportszponzorációt, mint marketingkommunikációs eszközt hivatott górcső alá venni. A téma aktualitását jól demonstrálja a legpopulárisabb sporteseményeken megjelenő „egészségtelen” szponzorációs tartalmak, melyek más-más terméktípusokhoz tartoznak. 
Célkitűzések: A primer kutatáson keresztül a dolgozat fő célja négy különböző terméktípus sportszponzorációs megítélésének felmérése, illetve annak befolyásoló tényezőinek a feltárása. A két kutatási kérdéssel választ szerettem volna kapni arra, hogy milyen összefüggés mutatható ki az egészségmagatartás bizonyos tényezői – mint a tipikus egészségtelen termékek fogyasztása – és az „egészségtelen” szponzori tartalmak megítélése között, illetve mely egyéni jellemzők alakítják leginkább ezen véleményeket. 
Módszertan: A keresztmetszeti felmérést egy kvantitatív jellegű internetes kérdőív jelentette, mely véglegesítését egy pilot kutatás előzött meg. Az adattisztítás utáni elemszám n = 250 fő volt. A kérdőív általában 5 fokú egykérdéses és csoportos Likert-skálákat tartalmazott, a statisztikai eljárások az IBM SPSS 26.0-s statisztikai programcsomaggal készültek. A hipotézisellenőrzések khi-négyzet próba, egyszempontos varianciaanalízis, korrelációanalízis és lineáris regressziószámítás eszközeivel mentek végbe. 
Eredmények: Az eredmények alapján elmondható, hogy az egészségtelen terméktípusok fogyasztása, mint egészségmagatartási jellemző, sokkal kedvezőbb attitűd kialakítását teszi lehetővé az „egészségtelen” szponzorációval szemben. A fogyasztott egészségtelen terméktípusok számának növekedésével ezen kedvező hozzáállás hatványozottabban igaz. Az attitűdalakító komponensek közül a konatív (fogyasztás) és kognitív (károsság megítélése) aspektusok emelkedtek ki a vizsgálat során.



